**Kecskemét Megyei Jogú Város Bolgár Települési Nemzetiségi Önkormányzata közérdekű adatok megismerésére irányuló igények teljesítésének rendjéről szóló szabályzata**

Az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) 30. § (6) bekezdésében kapott felhatalmazás alapján Kecskemét Megyei Jogú Város **Bolgár Települési Nemzetiségi Önkormányzata** (a továbbiakban: nemzetiségi önkormányzat) a közérdekű adatok megismerésére irányuló igények teljesítésének rendjére vonatkozó szabályokat az alábbiak szerint határozza meg.

1. **A szabályzat célja, hatálya**
   1. A jelen szabályzat célja, hogy a nemzetiségi önkormányzat vonatkozásában meghatározza a közérdekű adatok megismerésére irányuló igények teljesítésének rendjét.
   2. Adatkezelő Kecskemét Megyei Jogú Város **Bolgár Települési Nemzetiségi Önkormányzata**.
   3. Ezen szabályzat közzétételre kerül a [www.kecskemet.hu](http://www.kecskemet.hu) honlapon.
2. **A közérdekű adatok megismerésére irányuló igény teljesítése**
   1. Az Infotv. 26. §-a értelmében az állami vagy helyi önkormányzati feladatot, valamint jogszabályban meghatározott egyéb közfeladatot ellátó szervnek vagy személynek (a továbbiakban együtt: közfeladatot ellátó szerv) lehetővé kell tennie, hogy a kezelésében lévő közérdekű adatot és közérdekből nyilvános adatot erre irányuló igény alapján bárki megismerhesse.

Közérdekből nyilvános adat a közfeladatot ellátó szerv feladat- és hatáskörében eljáró személy neve, feladatköre, munkaköre, vezetői megbízatása, a közfeladat ellátásával összefüggő egyéb személyes adata, valamint azok a személyes adatai, amelyek megismerhetőségét törvény előírja. A közérdekből nyilvános személyes adatok a célhoz kötött adatkezelés elvének tiszteletben tartásával terjeszthetőek.

A közfeladatot ellátó szervek rendszeresen elektronikusan vagy más módon közzéteszik, továbbá erre irányuló igény esetén hozzáférhetővé teszik a tevékenységükkel kapcsolatos legfontosabb – így különösen a hatáskörükre, illetékességükre, szervezeti felépítésükre, szakmai tevékenységükre, annak eredményességére is kiterjedő értékelésére, a birtokukban lévő adatfajtákra és működésükről szóló jogszabályokra, a gazdálkodásukra, valamint a megkötött szerződésekre vonatkozó - adatokat.

* 1. A nemzetiségi önkormányzat - a Kecskemét Megyei Jogú Város Polgármesteri Hivatal (a továbbiakban: polgármesteri hivatal) útján - a közérdekű adatokat Kecskemét Megyei Jogú Város Önkormányzata honlapján, a [www.kecskemet.hu](http://www.kecskemet.hu) internetes oldalon teszi közzé.
  2. A közérdekű adat megismerése iránt bárki térítésmentesen szóban, írásban a polgármesteri hivatal postai címén (6000 Kecskemét, Kossuth tér 1.) vagy elektronikus úton ([nemzetisegi@kecskemet.hu](mailto:nemzetisegi@kecskemet.hu)) igényt nyújthat be.

Az adatkérő igényét írásban, fő szabályként az e célra rendszeresített igénybejelentő lap kitöltésével, illetve az általa írt tetszőleges formában (amelynek minden esetben tartalmaznia kell a 2. számú melléklet szerinti információkat) nyújthatja be. Az igénybejelentő lap jelen szabályzat 2. számú mellékletét képezi.

A nemzetiségi önkormányzat elnökének kérésére Kecskemét Megyei Jogú Város Jegyzője (a továbbiakban: jegyző) a beérkezett igénylőlap alapján kijelöli az adatszolgáltatásra köteles irodát és az igénylőlapot az illetékes irodára szignálja.

Az igénybejelentő lap a polgármesteri hivatal Képviselőtestületi Osztályán igényelhető és benyújtható, valamint a [www.kecskemet.hu](http://www.kecskemet.hu) honlapról le is tölthető.

Az igényelt adatokat a nemzetiségi önkormányzat tisztségviselője, illetve a jegyző által kijelölt köztisztviselő teljesíti úgy, hogy kiadmányozására az elnök jogosult.

* 1. Az igényeket elsődlegesen írásban kell teljesíteni, az előterjesztett igényt akkor lehet szóban teljesíteni, ha

1. az igényelt adat Kecskemét Város Önkormányzatának honlapján vagy más módon jogszerűen már nyilvánosságra került, és az így az igénylőnek írásos formában is elérhető;
2. az igénylő szóban kéri a választ;
3. az igény a nemzetiségi önkormányzat eljárására, az alkalmazott jogszabályokra vonatkozó általános tájékoztatással teljesíthető;
4. szóban azonnal teljesíthető és az igénylő számára kielégítő.

A szóban előterjesztett igényt a polgármesteri hivatal Képviselőtestületi Osztálya írásba foglalja a Szabályzat mellékletét képező igénybejelentő lap kitöltésével, majd az elnök vagy az elnök kérésére a polgármesteri hivatal jegyző által kijelölt ügyintézője e szabályzat rendelkezései szerint teljesíti azt.

* 1. A közérdekű adat megismerésére irányuló igénynek a nemzetiségi önkormányzat, illetve az elnök kérésére a polgármesteri hivatal az igény tudomására jutását követő legrövidebb idő alatt, legfeljebb azonban 15 napon belül tesz eleget. Ha az adatigénylés nagy terjedelmű, illetve nagyszámú adatra vonatkozik, a határidő egy alkalommal 15 nappal meghosszabbítható, erről az igénylőt az elnök az igény kézhezvételét követő 15 napon belül tájékoztatja.
  2. Ha a kért adatot korábban már elektronikus formában nyilvánosságra hozták, az igény teljesíthető az adatot tartalmazó nyilvános forrás megjelölésével is.
  3. Az adatokat tartalmazó dokumentumról vagy dokumentumrészről, annak tárolási módjától függetlenül az igénylő másolatot kaphat. A polgármesteri hivatal kizárólag a másolat készítéséért – legfeljebb az azzal kapcsolatban felmerült költség mértékéig terjedően – költségtérítést állapíthat meg.
  4. Az A4-es, vagy A3-as oldalas közérdekű adatokat tartalmazó másolatokat a polgármesteri hivatal nyomdájával kell elkészíttetni.
  5. Ha a közérdekű adatot tartalmazó dokumentum az igénylő által meg nem ismerhető adatot is tartalmaz, a másolaton a meg nem ismerhető adatot felismerhetetlenné kell tenni.
  6. Az adatigénylésnek közérthető formában és – amennyiben az aránytalan költséggel nem jár – az igénylő által kívánt technikai eszközzel, illetve módon kell eleget tenni. Az adatigénylést nem lehet elutasítani arra való hivatkozással, hogy annak közérthető formában nem lehet eleget tenni.
  7. Az igény teljesítésének megtagadásáról, annak indokaival együtt az elnök 15 napon belül írásban vagy – amennyiben az igényben elektronikus levelezési címét közölte – elektronikus úton értesíti az igénylőt.
  8. A közérdekű adat megismerése iránti igény teljesítése nem tagadható meg azért, mert a nem magyar anyanyelvű igénylő az igényét anyanyelvén vagy az általa értett más nyelven fogalmazza meg.
  9. Az elnök kérésére a polgármesteri hivatal évente értesíti a Nemzeti Adatvédelmi és Információszabadság Hatóságot az elutasított igényekről, valamint az elutasítások indokairól.

1. **Jogorvoslat a közérdekű adatok teljesítésével kapcsolatosan**
   1. Ha a közérdekű adatra vonatkozó igényét nem teljesítik, az igénylő bírósághoz fordulhat. A pert az igény elutasításának közlésétől, a határidő eredménytelen elteltétől, illetve a költségtérítés megfizetésére vonatkozó határidő lejártától számított 30 napon belül kell megindítani az igényt elutasító közfeladatot ellátó szerv ellen.
   2. Ha a bíróság a kérelemnek helyt ad, határozatban a nemzetiségi önkormányzatot a kért közérdekű adat közlésére kötelezi. Ez esetben a közlést haladéktalanul teljesíteni kell.
2. **Adatvédelmi előírások**
   1. A közzétett adatok megismerése személyazonosító adatok közléséhez nem köthető. Az elektronikusan közzétett közérdekű adatokhoz történő hozzáférés biztosításához személyes adat csak annyiban kezelhető, amennyiben az technikailag elengedhetetlenül szükséges; a személyes adatokat ezt követően haladéktalanul törölni kell.
   2. Igénylés alapján történő adatszolgáltatás esetén az adatigénylő személyazonosító adatai csak annyiban kezelhetők, amennyiben az igény teljesítéséhez – beleértve az esetleges költségek megfizetését is – elengedhetetlenül szükséges. Az igény teljesítését, illetőleg a költségek megfizetését követően az igénylő személyes adatait haladéktalanul törölni kell.
3. **Záró rendelkezések**

Jelen Szabályzat 2020. január 30. napján lép hatályba.

Kecskemét, 2020. január 30.

**Végh Péter Tibor**

elnök